Într-un interval de timp relativ scurt, prim-divizionara de handbal masculin CSM Bacău va întâlni primele trei forțe ale Ligii Zimbrilor. Două confruntări vor fi în campionat și vor prilejui următoarele două deplasări ale "CSMeilor": sâmbătă, 30 martie, de la ora 18.00, contra vice-liderei CSM Constanța, în uvertura etapei 21 și duminică, 14 aprilie, pe terenul Minaurului Baia Mare, în runda 23.
Cea de-a treia partidă-șoc e programată pe 16 aprilie, în "sferturile" Cupei României împotriva nimeni alteia decât campioana-campioanelor, Dinamo București. Dacă jocurile din Liga Zimbrilor intrau, oricum, în caietul de sarcini, partida de Cupă vine pe fondul unor sorți nemiloși, care barează, practic, drumul CSM Bacău către Final Four-ul competiției ko.
Până la jocurile cu Minaur și Dinamo, CSM Bacău se deplasează, așa cum aminteam, în acest weekend pe Litoral, pentru un joc în care gazdele pornesc, evident cu prima șansă, pentru ca etapa viitoare, sâmbătă, 6 aprilie, de la ora 17.30 (în direct pe Pro Arena), echipa antrenată de Leonard Bibirig să întâlnească, acasă, pe CSM București, într-un meci pe care trebuie musai să-l câștige pentru a rămâne în contact cu locul 7 ocupat de CSU din Suceava.
Programul sferturilor de finală ale Cupei României/ marți, 16 aprilie: Minaur Baia Mare- CSM Focșani 2007, CSM București- HC Buzău 2012, CSM Constanța- Steaua București, Dinamo București- CSM Bacău.
Programul etapei 21 din Liga zimbrilor/ sâmbătă, 30 martie, ora 18.00: CSM Constanța- CSM Bacău, CSM Vaslui- Universitatea Cluj. Duminică, 31 martie: HC Buzău 2012- Dinamo, CSM București- CSM Focșani 2007 (ora 17.30/ Pro Arena), Potaissa Turda- CSU din Suceava, CSM Sighișoara- SCM Politehnica Timișoara, Minaur Baia Mare- Steaua.
Clasament Liga Zimbrilor
1 Dinamo București 20 20 0 0 760-549 60p.
2 CSM Constanța 19 16 1 2 579-474 49p.
3 Minaur Baia Mare 20 14 2 4 624-559 44p.
4 Potaissa Turda 20 12 3 5 671-620 39p.
5 CSM București 20 10 2 8 562-549 32p.
6 HC Buzău 2012 20 9 4 7 606-596 31p.
7 CSU din Suceava 20 9 1 10 633-666 28p.
8 CSM Bacău 20 8 3 9 583-619 27p.
9 CSM Focșani 2007 20 6 4 10 541-586 22p.
10 Steaua București 19 5 2 12 539-585 17p.
11 CSM Sighișoara 20 5 0 15 505-585 15p.
12 SCM Politehnica Tim. 20 4 2 14 523-597 14p.
13 Universitatea Cluj 20 4 1 15 556-644 13p.
14 CSM Vaslui 20 3 3 14 529-582 12p.